Anexă la HCL nr. 86/29.08.2025

REGULAMENTUL PRIVIND BUNA GOSPODĂRIRE A MUNICIPIULUI CURTEA DE ARGEȘ, PRECUM ȘI PENTRU STABILIREA, CONSTATAREA ȘI SANCȚIONAREA FAPTELOR CE CONSTITUIE CONTRAVENȚII

Art.1. (1) Regimul juridic al gospodăririi localităţilor urbane şi rurale este reglementat de Ordonanţa Guvernului nr. 21/2002, cu modificările şi completările ulterioare, şi Ordinul nr. 119/2014 pentru aprobarea normelor de igienă și sănătate publică privind mediul de viață al populației.

(2) Prezentul regulament stabileşte obligaţiile şi răspunderile care revin autorităţilor administraţiei publice locale, instituţiilor publice, operatorilor economici şi persoanelor fizice şi juridice pentru buna gospodărire a localităţilor, pentru instaurarea unui climat de ordine şi curăţenie pe teritoriul acestora. Buna gospodărire, păstrarea curăţeniei, respectarea strictă a normelor de igienă şi înfrumuseţarea municipiului constituie o obligaţie permanentă a consiliului local, precum şi a tuturor persoanelor fizice şi juridice de pe raza administrativ-teritorială a municipiului Curtea de Argeş.

Art.2. (1) Persoanele fizice şi persoanele juridice, inclusiv instituţiile publice, sunt obligate să ia măsuri pentru protejarea mediului înconjurător, asigurarea curăţeniei, întreţinerea şi repararea clădirilor, curţilor, împrejmuirilor, căilor de acces, a străzilor, drumurilor şi zonelor verzi înconjurătoare, precum şi în pieţele agroalimentare, târguri şi oboare etc. aflate în proprietatea, administrarea sau folosinţa acestora.

(2) În acest sens le revin următoarele obligaţii:

 a) să întreţină în stare corespunzătoare clădirile, tonetele, spaţiile comerciale unde îşi desfăşoară activitatea cu titlu de folosinţă, administrare, închiriere sau proprietate, prin asigurarea spălării geamurilor, vitrinelor, înlocuirea celor sparte, întreţinerea firmelor, reclamelor, panouri de publicitate, faţadelor, teraselor şi acoperişurilor, colantarea geamurilor spaţiilor neutilizate ;

b) să asigure o permanentă stare de curăţenie şi ordine la locurile de depozitare a mărfurilor şi materialelor, în curţi şi pe celelalte terenuri pe care le deţin, pe căile de acces către acestea, precum şi pe cele interioare;

 c) să asigure împrejmuirea corespunzătoare a imobilelor şi menţinerea în bună stare a acestora, întreţinerea pomilor, florilor şi a altor plantaţii din incintă;

 d) să asigure condiţii de igienă, prin operaţii de curăţenie, dezinsecţie şi deratizare a incintelor şi imobilelor;

 e) să păstreze curăţenia străzilor şi trotuarelor din jurul incintelor; să întreţină spaţiile verzi din imediata apropiere, să degajeze zăpada şi gheaţa în perioada de iarnă, pe întreaga lungime a trotuarului aferent spaţiului utilizat, pentru a permite o circulaţie normală a pietonilor;

 f) să păstreze curăţenia la locurile stabilite pentru depozitarea deşeurilor menajere, stradale şi a materialelor refolosibile;

 g) agenţii economici care îşi desfăşoară activitatea pe raza municipiului Curtea de Argeş sunt obligaţi să-şi amplaseze, la intrarea din stradă, un coş de dimensiuni reduse pentru ambalaje şi ţigări;

 h) să nu arunce obiecte, reziduuri menajere şi/sau lichide din balcoane sau ferestre; montarea de suporturi din orice material pentru uscatul rufelor, sau alte asemenea, în afara logiilor sau pe pereţii exteriori ai unităţilor locative situate în blocuri de locuinţe este interzisă;

 i) să asigure curăţarea mijloacelor de transport şi a utilajelor, astfel încât la intrarea pe drumurile publice ale municipiului Curtea de Arges să se evite murdărirea acestora;

 j) agenţii economici care desfăşoară activităţi de spălare a autovehiculelor sunt obligaţi să efectueze această activitate în spaţii închise, astfel încât să nu producă disconfort în zonă prin zgomotul produs şi să nu deverseze apele uzate pe trotuare şi carosabil;

 k) să asigure încărcarea şi etanşarea corespunzătoare a vehiculelor ce efectuează transportul diferitelor materiale pentru a preîntâmpina împrăştierea lor în timpul transportului;

 l) să asigure curăţirea căilor publice după efectuarea operaţiilor de încărcare sau descărcare a mijloacelor de transport;

 m) să întrețină în permanentă stare de igienă şi funcţionare corespunzătoare WC-urile publice de pe raza municipiului Curtea de Arges;

 n) să colecteze selectiv deșeurile de hârtie, plastic, metal, textile, uleiuri și sticlă produse în gospodării sau în activitatea prestată și să le depoziteze în containerele special amplasate pentru fiecare categorie în parte;

 o) să nu depoziteze la platformele de colectare a deșeurilor menajere obiectele voluminoase de care vor să se debaraseze (mobilier, saltele, DEEE etc), urmând să le transporte la centrele amenajate în acest sens de operatorul de salubritate.

Art.**3.** Încălcarea dispoziţiilor art. 2 alin. (2) constituie contravenţie şi se sancţionează cu amendă, de la 1000 lei la 1500 lei pentru persoane fizice şi de la 2000 lei la 2500 lei pentru persoane juridice.

Art.4. Proprietarii de terenuri sunt obligaţi, în condițiile legii, să le întreţină în permanentă stare de curăţenie. Arderea vegetaţiei uscate este interzisă.

Art.5**.** Încălcarea dispoziţiilor art. 4 constituie contravenţie şi se sancţionează cu amendă de la 1000 lei la 1500 lei pentru persoane fizice şi de la 2000 lei la 2500 lei pentru persoane juridice.

Art.6. Persoanele fizice şi persoanele juridice autorizate să execute lucrări de construcţii, de reparaţii şi demolări la clădiri, instalaţii tehnico-sanitare, reţele tehnico-edilitare sau de întreţinere a acestora, au următoarele obligaţii:

a) să împrejmuiască incintele de construcţii, şantierul lucrărilor în execuţie şi să ia măsuri de întreţinere corespunzătoare a împrejmuirilor în conformitate cu proiectul de organizare de şantier autorizat;

b) să depoziteze, în ordine, toate materialele aprovizionate, inclusiv cele rezultate din demolare sau săpături în interiorul incintelor aprobate;

c) să degajeze, de îndată, zonele în lucru de pământ, moloz şi alte reziduuri de la lucrările respective şi să le transporte pe traseele şi la locurile special stabilite în acest scop şi în condiţiile impuse de către Primăria Municipiului Curtea de Arges. Şeful punctului de lucru va specifica pe foaia de parcurs, pentru conducătorul auto, locul de depozitare a acestora şi traseele prin localitate;

d) să asigure curăţirea, încărcarea şi etanşarea vehiculelor la ieşirea din zona construibilă, din staţiile de betoane, de preparare bitum sau alte asemenea locuri, evitându-se împrăştierea materialelor încărcate în vehicule, pe domeniul public;

e) să menţină ordinea şi curăţenia pe căile publice din zona de construcţii, inclusiv a părţilor din calea publică ce sunt cuprinse în incinta acesteia;

f) să obţină aprobarea şi să respecte condiţiile din avizele date de către serviciile de specialitate ale primăriei privind închiderea şi ocuparea străzilor, în vederea executării unor lucrări de construcţii şi să nu depoziteze pământ, moloz, betoane, resturi de materiale pe raza municipiului Curtea de Arges, fără aprobare;

g) să evite producerea şi răspândirea prafului, prin stropirea cu apă a părţilor din clădirea în curs de demolare şi a molozului încărcat în vehicule;

h) să nu deterioreze, prin lucrările efectuate, instalațiile edilitar-gospodărești de pe domeniul public (receptori pentru ape pluviale, cămine de scurgere și racord, hidranți etc).

Art.7. Încălcarea dispoziţiilor art.6 constituie contravenţie şi se sancţionează cu amendăde la 1000 lei la 1500 lei pentru persoane fizice şi de la 2000 lei la 2500 lei pentru persoane juridice, pentru faptele prevăzute la lit. „a”-„h”.

Art.8. Autorităţile şi instituţiile publice, persoanele juridice, agenţii economici şi cetăţenii au obligaţia să respecte normele stabilite pentru buna administrare a municipiului:

1. să nu depoziteze sau abandoneze pe domeniul public/privat al municipiului Curtea de Argeş mobilier, obiecte sanitare, electrocasnice, aparate de orice fel, tonete, chioşcuri, containere, construcţii metalice ori din alte materiale, instalaţii, utilaje, caroserii auto fără acordurile/autorizaţiile legale;
2. să nu monteze schele pe domeniul public/privat al municipiului fără acordurile/autorizaţiile legale;
3. să nu expună în scop de reclamă publicitară sau spre vânzare pe domeniul public/privat vehicule, remorci, rulote, platforme ridicare/tractare vehicule, utilaje, instalaţii, aparatură sau mărfuri fără acordurile/autorizaţiile legale;
4. să nu ocupe domeniul public/privat al municipiului cu orice construcţii provizorii, tonete, mese, grătare, panouri, lemne, materiale de construcţii, ambalaje etc. fără acordurile/autorizaţiile legale;
5. să întreţină în stare de curăţenie grupurile sociale, utilajele, mobilierul comercial şi reclamele publicitare ;
6. să ia măsuri pentru colectarea, îndepărtarea şi depozitarea reziduurilor în locuri special amenajate în acest scop ;
7. să nu ocupe aleile de acces în pieţele municipiului Curtea de Arges cu vehicule sau produse;
8. să nu comercializeze produse de orice fel direct din vehicule, pe domeniul public sau privat al municipiului Curtea de Argeş, fără acordul autorităților administrației publice locale.

Art.9.Încălcarea dispoziţiilor art. 8 constituie contravenţie şi se sancţionează cu amendă de la 1000 lei la 2000 lei.

Art.10. Deţinătorii, administratorii sau chiriaşii de imobile sau apartamente, toţi cetăţenii, au următoarele obligaţii cu privire la întreţinerea şi păstrarea curăţeniei clădirilor, locuinţelor, anexelor gospodăreşti, incintelor, împrejmuirilor, arterelor de circulaţie şi locurilor publice:

 a) să execute, în condiţiile legii, lucrările de întreţinere, reparare şi conservare a locuinţelor şi anexelor gospodăreşti şi să remedieze defecţiunile apărute la instalaţiile de apă, încălzire, la coloanele de scurgere şi canale; să asigure igiena în imobilele şi incintele deţinute sub orice formă, prin activităţi de curăţare, dezinsecţie şi deratizare;

b) să asigure, potrivit legii, zugrăvirea şi vopsirea părţilor exterioare ale clădirilor, înlocuirea jgheaburilor, burlanelor degradate, întreţinerea acoperişurilor şi învelitorilor, precum şi efectuarea celorlalte lucrări de reparaţii şi întreţinere la faţadele imobilelor;

c) să nu păstreze în suprafaţa locativă și spațiile comune, pentru o perioadă mai mare de 24 ore, mărfuri, materiale sau alte produse care prin mirosul ce-l degajă deranjează pe ceilalţi locatari sau care, în contact cu agenţii atmosferici, se descompun sau devin inflamabile, explozibile şi pot produce deteriorări sau degradări imobilului, sa nu ardă deşeuri indiferent de tipul lor pe sol sau in recipiente de colectare;

d)să execute şi să întreţină curăţenia permanentă a şanţurilor, rigolelor şi podeţelor din zona aferentă imobilelor;

e) să efectueze şi să întreţină curăţenia spaţiilor verzi din jurul imobilelor pe care le deţin în proprietate sau pe care le administrează, să îngrijească pomii, florile, peluzele şi alte plantaţii şi să le reamenajeze pe cele degradate, sa intretina curatenia in zonele de colectare a deseurilor;

f) să asigure şi să menţină curăţenia trotuarelor aferente, a porţiunilor dintre trotuare şi carosabil, a locurilor de parcare pe care le deţin sau le folosesc;

g) să păstreze curăţenia şi ordinea pe arterele de circulaţie, în parcuri, locuri de joacă pentru copii, locuri de agrement, săli de spectacol şi în alte locuri publice;

h) să păstreze în bună stare de funcţionare şi să nu degradeze wc-urile publice și mobilierul din acestea, băncile, coşurile de gunoi stradal, panourile de afişaj, staţiile de autobuz şi alte asemenea dotări şi mobilier urban, amplasate pe străzi, în parcuri şi alte locuri publice; contravenienţii vor suporta şi contravaloarea acestora;

i) să nu arunce ambalajele provenite de la produse alimentare sau nealimentare, resturi de ţigări, coji de seminţe sau altele asemenea, decât în locurile special amenajate;

j) să nu construiască împrejmuiri improvizate pe străzi şi în vecinătatea blocurilor de locuinţe, să nu cultive legume şi zarzavaturi în jurul blocurilor şi să refacă spaţiile verzi afectate, aparţinând domeniului public;

k) să nu arunce zăpada sau gheața din curţi sau trotuare pe arterele de circulație;

l)să nu personalizeze în niciun fel şi nici să blocheze sau să împrejmuiască locurile de parcare existente în parcările aferente blocurilor de locuinţe sau celelalte parcări publice ;

m) să nu utilizeze grătare cu cărbuni, cu lemne sau oricare alt mijloc de combustie pentru prepararea produselor alimentare în balcoane sau anexe aparținând condominiului, astfel încât să degaje fum și miros de natură a produce disconfort vizual și olfactiv vecinilor.

Art.11. Încălcarea dispoziţiilor art. 10 constituie contravenţie şi se sancţionează cu amendă, după cum urmează:

a)de la 800 lei la 1500 lei pentru persoane fizice şi de la 1500 lei la 2500 lei pentru persoane juridice, pentru faptele prevăzute la lit. „a”, „b”, „c”, „d”, „e”, „f”, „g” „k”, „l”, „m”.

b)de la 1000 lei la 1500 lei pentru persoane fizice şi de la 2000 lei la 2500 lei pentru persoane juridice, pentru faptele prevăzute la lit. „h”, „i” și „j”.

Art.12. În scopul menţinerii curăţeniei în parcuri, pe arterele de circulaţie, malurile râurilor şi alte locuri publice, se interzice:

a) aruncarea, depozitarea sau deversarea pe trotuare, străzi, parcuri, terenuri virane, în albiile râurilor sau pe malul cursurilor de apă, canalelor deschise, lacurilor, în alte locuri publice, a deşeurilor menajere, a apelor menajere, a uleiurilor uzate, a produselor periculoase sau a altor materiale de orice fel;

b) scoaterea gunoaielor şi apelor uzate din localuri, magazine sau imobile, pe străzi, precum şi amplasarea gunoiului măturat de pe trotuar în rigole sau pe carosabil; scurgerea apelor provenite din reţeaua de apă – canal din curţile şi incintele proprietate a persoanelor fizice şi juridice, pe trotuare, carosabil sau alte terenuri; spălarea la izvoarele şi fântânile publice, în cursurile de apă, în lacuri sau pe malurile acestora a vehiculelor, utilajelor şi altor agregate mecanice;

c) depozitarea pe străzi, trotuare, în parcuri, grădini publice, pe terenuri publice sau pieţe a materialelor de orice fel (utilaje, mărfuri, ambalaje, tonete, mese, grătare, materiale de construcţii şi altele), fără aprobările legale; amplasarea şi folosirea grătarelor pentru pregătirea alimentelor în vederea consumului pe spaţiile verzi, străzi, trotuare, parcări, parcuri, grădini publice, pieţe, fără aprobările legale; se interzice amplasarea şi folosirea grătarelor pentru pregătirea alimentelor în vederea consumului în spaţiile adiacente blocurilor de locuinţe, în măsura în care prin aceasta este afectat mediul înconjurător, ordinea şi liniştea publică;

d) degradarea sau murdărirea statuilor sau grupurilor statuare, monumentelor, fântânilor şi mobilierului urban de pe raza municipiului Curtea de Argeş;

e) accesul şi staţionarea autovehiculelor şi utilajelor de tonaj mediu şi greu pe trotuare, zone verzi şi în parcările aferente blocurilor de locuinţe, în alte locuri de utilitate publică sau nepermise, semnalizate ca atare, precum şi spălarea lor pe străzi, în parcuri, cu excepţia locurilor special amenajate;

f) repararea şi executarea lucrărilor de întreţinere la autovehicule pe spaţii verzi, alei, trotuare, parcări, parcuri sau în alte locuri de utilitate publică; abandonarea pe domeniul public a caroseriilor, utilajelor şi a altor materiale de construcţii;

g) parcarea pe trotuare a vehiculelor care aprovizionează unităţile comerciale, păstrarea containerelor cu marfă sau goale, pe trotuare, pe carosabilul străzilor sau pe zonele verzi ;

h) menţinerea unei firme sau reclame deteriorate, inestetice, incomplete sau depăşite pe faţadele sau acoperişurile imobilelor, în vitrinele magazinelor sau amplasate pe străzi;

i) poluarea fonică de către persoanele fizice sau persoanele juridice la descărcarea mărfurilor, producerea de zgomote prin ambalarea repetată a maşinilor, motocicletelor şi/sau a motoarelor;

j) distrugerea, prin orice mijloace, a spaţiilor verzi stradale, din parcuri, altele asemenea şi/sau a vegetaţiei existente pe acestea;

k) tăierea, fără avizele legale, a arborilor şi arbuştilor aflaţi pe terenuri aparţinând domeniului public şi privat al municipiului Curtea de Arges;

l) scăldatul în apa din incinta fântânilor arteziene, precum şi în lacurile de agrement de pe raza municipiului Curtea de Argeş, neamenajate în acest scop;

m) spălatul animalelor de către deținătorii acestora în apa din incinta fântânilor arteziene, izvoare, precum şi în lacurile de agrement de pe raza municipiului Curtea de Arges;

n) exercitarea activităţii de comerţ sau prestări servicii pe domeniul public, fără a deţine acordul autorităţilor administraţiei publice locale, precum şi depozitarea şi expunerea spre vânzare a produselor agroalimentare în afara spaţiilor comerciale;

o) depozitarea/aruncarea de către persoanele fizice sau juridice a deșeurilor menajere sau resturi vegetale la alte platforme de colectare situate pe raza municipiului Curtea de Arges, altele decât cele ce sunt amplasate în imediata apropiere a domiciliului/reședinței/sediului social al acestora.

p) folosirea mobilierului urban cu nerespectarea indicațiilor afișate la intrarea în incinta locurilor de joacă pentru copii sau a locurilor de recreere, precum și utilizarea în mod defectuos a acestuia ori aducerea în stare de neutilizare a elementelor din care este construit;

r) amplasarea bătătoarelor de covoare, precum și a culmilor pentru uscarea rufelor pe terenuri aparținând domeniului public, fără acordul autoritatii publice locale si adunării generale a asociației de proprietari. Montarea acestor dispozitive se face de către asociația de proprietari, pe cheltuială proprie, pe terenul din proximitatea imobilului, în locuri care să nu creeze disconfort locatarilor și nici să nu afecteze imaginea de ansamblu a zonei;

s) aruncarea din autovehicule a chiștoacelor de țigară sau a deșeurilor de orice natură, pe carosabil.

t) folosirea arborilor de pe domeniul public în vederea fixării sârmelor de uscare a rufelor ori pentru amplasarea de obiecte/afișe în scop publicitar.

u) distrugerea sau înlăturarea afişelor amplasate legal pe avizierele publice şi amplasarea de afişe pe domeniul public, în alte locuri decât cele autorizate.

**Art.13.** Încălcarea dispoziţiilor art. 12 constituie contravenţie şi se sancţionează cu amendă, după cum urmează:

a) de la 1000 lei la 1500 lei pentru faptele prevăzute la lit. „d”, „e”, „g”, „h”, „j”, „o”, „p”, „r”, „s”, „t” și „u” ;

b) de la 800 lei la 1500 lei pentru persoanele fizice şi de la 1500 lei la 2500 lei pentru persoanele juridice, pentru faptele prevăzute la lit. „b”, „c”, „f” și „i”;

c) de la 1000 lei la 2000 lei pentru persoanele fizice şi de la 1500 lei la 2500 lei pentru persoanele juridice, pentru faptele prevăzute la lit. „a”;

d) de la 1000 lei la 2000 lei, pentru faptele prevăzute la lit. ”k”, “l”, ”m” și „n”.

Art.14. Persoanele juridice abilitate sunt obligate să ia măsuri pentru întreţinerea digurilor şi a malurilor, a cursurilor de apă, să execute lucrările de protecţie şi întreţinerea albiilor, precum şi alte lucrări de protecţie contra inundaţiilor; să asigure scurgerea apelor, asanarea terenurilor insalubre şi prevenirea poluării acestora.

Art.15. Nerespectarea dispozițiilor art. 14 constituie contravenţie şi se sancţionează cu amendă de la 1000 lei la 2500 lei.

Art.16. Cu privire la creşterea animalelor şi păsărilor pe raza adminsitrativ-teritorială a municipiului Curtea de Argeş, se stabilesc următoarele:

a) se interzice persoanelor fizice şi persoanelor juridice creşterea animalelor domestice şi a păsărilor de curte în alte locuri decât în curţile particulare, împrejmuite corespunzător şi care să nu permită ieşirea acestora în afară;

b) creșterea bovinelor, cabalinelor, ovinelor, caprinelor, porcinelor, a păsărilor de curte, etc., precum și accesul acestora pe domeniul public sau privat al municipiului Curtea de Arges, sunt interzise în lipsa autorizaţiilor şi acordurilor prevăzute de actele normative în vigoare, cum ar fi cele sanitar-veterinare, de mediu;

c) se interzice construirea de adăposturi improvizate, creşterea şi hrănirea constantă a animalelor (câini, porumbei etc.) în zona de siguranţă şi pe spaţiile verzi din jurul blocurilor de locuinţe, precum şi în zonele comune din blocurile de locuinţe;

d) se interzice abandonarea animalelor, lăsarea liberă a animalelor şi păsărilor pe străzi, trotuare, spaţii verzi, terenuri virane ori în alte locuri publice, sacrificarea animalelor sau păsărilor pe străzi, trotuare, spaţii verzi, pieţe, oboare, parcuri;

e) în apartamente, respectiv în alte imobile de tip condominiu, se interzice deținerea unui număr mai mare de 2 animale de companie (câini, pisici), fără acordul asociației de proprietari şi acordul vecinilor;

f) se interzice intrarea persoanelor însoţite de animale în sediile instituţiilor și serviciilor publice, sălilor de spectacole şi sport, unităților de învățământ, precum și în locuri de joacă pentru copii, aflate în proprietatea municipiului Curtea de Arges;

g) se interzice eliberarea animalelor pe domeniul public sau privat al municipiului Curtea de Arges;

h) se interzice aruncarea cadavrelor de animale pe domeniul public;

i) deţinătorii de câini sunt obligaţi să ridice dejecţiile produse de animale din spaţiile publice, din spaţiile adiacente acestora, din holurile şi căile de acces ale spaţiilor locative. În acest scop, însoţitorii sunt obligaţi să aibă asupra lor echipamentul necesar colectării dejecţiilor produse de câini. După colectare, punga va fi închisă etanş şi va fi depusă în europubelă sau container.

j) în gospodariile unde nu sunt asigurate racordurile de apă curentă printr-un sistem centralizat de distributie, adăposturile pentru creşterea animalelor în curţile persoanelor particulare, de cel mult echivalentul a 6 unitati de vita mare (UVM – cf. tabelului de conversie a animalelor în unităţi vite mari din Ordinul nr. 544/2013 al ministrului Agriculturii şi Dezvoltării Rurale) in cazul in care sunt mai multe tipuri de animale si echivalentul a 4 UVM in cazul in care se cresc exclusiv gaini sau porci, se amplaseaza la cel putin 10 metri de cea mai apropiata locuinta invecinata si sursa de apă destinată consumului uman;

k) în gospodăriile unde sunt asigurate racordurile la sistemul centralizat de apa curentă, adăposturile de animale de cel mult echivalentul a 10 unităţi de vită mare (UVM) în cazul în care sunt mai multe tipuri de animale şi echivalentul a 7 UVM în cazul în care se cresc exclusiv găini sau porci, se amplasează la cel puţin 10 metri de cea mai apropiată locuinţă învecinată şi sursa de apa destinată consumului uman;

l) în gospodăriile cu un număr de animale mai mare decât cel prevăzut la lit. j) şi lit k), adăposturile pentru creşterea animalelor se amplasează la distanţa de 50 metri de cea mai apropiată locuinţa şi sursa de apă destinată consumului uman ;

m) deţinătorii de animale au obligaţia să întreţină curăţenia în grajduri şi în celelalte adăposturi pentru animale şi păsări amplasate în curţile locuinţelor proprietate sau închiriate;

n) deţinătorii de animale au obligaţia să colecteze deşeurile zootehnice rezultate din gospodăriile particulare care nu se asimilează cu fermele zootehnice pe platforme de colectare impermeabilizate, amplasate la cel puţin 10 metri de ferestrele locuinţelor şi surselor de apă in situaţiile prevăzute la lit. j) şi lit. k) şi la 50 m în situaţia prevăzută de lit. l);

o) deţinătorii de animale au obligaţia să respecte distanţele minime de protecţie sanitară între teritoriile protejate şi perimetrul unităţilor care produc disconfort şi riscuri asupra sănătăţii populaţiei.

Art.17. Nerespectarea dispoziţiilor art. 16 constituie contravenție și se sancţionează cu amendă de la 1000 lei la 2000 lei.

**Art.18.** (1) Expunerea, prezentarea și comercializarea coroanelor funerare, a crucilor și a sicrielor, de către prestatorii de servicii funerare, se realizează exclusiv în interiorul spațiului corespunzător deținut de aceștia pentru desfășurarea obiectului de activitate;

(2)Obligațiaprevăzută la alineatul precedent revine în mod corespunzător și celorlalte persoane fizice și juridice care comercializează coroane funerare, cruci și sicrie.

(3) Vitrinele magazinelor, de pompe funebre vor fi dotate cu geamuri semitransparente sau obloane.

**Art.19.** Încălcarea dispozițiilor art. 18 alin. (1)-(3) constituie contravenție şi se sancționează cu amendă de la 800 lei la 1500 lei.

**Art. 20**. În ceea ce priveşte apele uzate menajere şi instalaţiile deţinute, persoanele fizice şi juridice au urmatoarele obligaţii:

1. să îndepărteze apele uzate menajere si fecaloid-menajere provenite de la locuinţele neracordate la un sistem public de canalizare în fose septice vidanjabile, care trebuie sa fie amplasate la cel puţin 10 metri de cea mai apropiată locuinţă şi sursa de apă;
2. să întreţină în bună stare de funcţionare instalaţiile proprii pentru colectarea, epurarea şi evacuarea apelor uzate şi fosele septice vidanjabile;
3. să facă dovada vidanjării fosei septice pe care o deţine în gospodărie;
4. să nu descarce vidanjul în canalizări pluviale, cămine aferente reţelei de canalizare a apelor uzate, pe malurile ori în albiile cursurilor de apă. Descărcarea vidanjului se face numai în staţia de epurare a apelor uzate;
5. să nu deverseze fosele septice, apele uzate menajere, fecaloid-menajere, dejecţiile şi apele uzate industriale în canalizari pluviale, în guri de canal, canale deschise, pe străzi, trotuare, în rigolele străzilor, direct pe sol (curţi, grădini, locuri virane), pe terenurile învecinate, pe malurile ori în albiile cursurilor de apă.

**Art.21.** Nerespectarea dispoziţiilor art. 20 constituie contravenție și se sancţionează cu amendă de la 1000 lei la 2000 lei.

**Art. 22.** Pentru contravenţiile prevăzute în prezentul regulament, în cazul în care faptele constatate sunt de gravitate redusă, sancţiunea contravenţională poate fi avertismentul, care constă în atenţionarea verbală sau scrisă a contravenientului asupra pericolului social al faptei săvârşite, însoţită de recomandarea de a respecta dispoziţiile legale.

Art.23. (1) Constatarea şi sancționarea contravenţiilor prevăzute în prezenta hotărâre se vor face de către primar şi împuterniciţii acestuia, precum şi de către polițiștii din cadrul Poliției Locale a Municipiului Curtea de Argeş.

(2) Poliţiştii din cadrul Inspectoratului de Poliţie Judeţean Argeş – Poliţia Municipiului Curtea de Arges pot constata şi sancţiona, în condiţiile legii, contravenţiile prevăzute în prezenta hotărâre.

(3) Contravenientul poate achita în termen de cel mult 15 zile de la data înmânării sau comunicării procesului-verbal, jumătate din minimul amenzii prevăzute de prezenta hotărâre, agentul constatator făcând mențiunea despre această posibilitate în procesul-verbal.

(4) Comunicarea procesului-verbal de constatare a contravenției se face prin poștă, cu aviz de primire sau prin afișare la domiciliul sau sediul contravenientului. Operațiunea de afișare se consemnează într-un proces-verbal, semnat de cel puțin un martor.

Art.24. Împotriva procesului-verbal de constatare a contravenţiei şi de aplicare a sancţiunii, se poate face plângere în termen de 15 zile de la data înmânării sau comunicării acestuia la Judecătoria Curtea de Argeş.

**Art.25.** În sensul prevederilor prezentei hotărâri vor fi organizate permanent acţiuni de control având ca obiectiv verificarea respectării dispoziţiilor cuprinse în aceasta.

Întocmit

Şef Serviciu Patrimoniu

Adriana Conway